Illum l-ambaxxaturi għall-UE qablu dwar mandat għal abbozz ta' regolament biex jittejbu r-regoli eżistenti dwar iċ-ċirkolazzjoni ta' prodotti fertilizzanti fis-suq intern. Dan il-mandat jippermetti li l-Presidenza tal-Kunsill tibda negozjati mal-Parlament Ewropew kmieni fl-2018. Il-proposta tistabbilixxi rekwiżiti għat-tqegħid fis-suq tal-UE ta' prodotti fertilizzanti. Dawn ir-rekwiżiti ser jinkludu l-livelli massimi obbligatorji ta' kontaminanti, l-użu ta' kategoriji definiti tal-materjal komponent u r-rekwiżiti tat-tikkettar. Huwa importanti li jiġi promoss l-użu aktar estensiv ta' fertilizzanti innovattivi u li tiġi offruta firxa aktar wiesgħa ta' prodotti fertilizzanti lill-produtturi agrikoli sabiex il-produzzjoni tal-ikel issir aktar kosteffikaċi u effiċjenti fl-użu tar-riżorsi. Dan għandu jsir fil-kuntest tal-ekonomija ċirkolari u tal-protezzjoni tal-ambjent u tas-saħħa tal-bniedem.
 Il-presidenza Estonjana tilqa' l-fatt li llum kien possibbli li tintlaħaq pożizzjoni ta' negozjar tal-Kunsill. Tarmo Tamm, Ministru għall-Affarijiet Rurali tal-Estonja Il-proposta ssegwi l-prinċipju tal-armonizzazzjoni fakultattiva fost l-istati membri, li jfisser li l-prodotti fertilizzanti mhux armonizzati ser ikomplu jiċċirkolaw fis-suq intern. Il-prodotti fertilizzanti tal-UE li jkollhom it-"tikketta CE" ser ikollhom jissodisfaw ċerti rekwiżiti sabiex jibbenefikaw miċ-ċirkolazzjoni libera. Il-prodotti fertilizzanti tal-UE bit-tikketta CE ser jaqgħu kollha fi ħdan kategoriji funzjonali definiti ta' prodott u ser jirrispettaw ir-regoli armonizzati. Madankollu, il-manifatturi ser jibqa' jkollhom il-possibilità li jqiegħdu fis-swieq nazzjonali tagħhom prodotti fertilizzanti li mhumiex tal-UE, li mhux ser ikollhom it-tikketta CE. Dawn tal-aħħar ser jaqgħu barra mill-kamp ta' applikazzjoni tar-regolament futur u ser ikunu regolati skont ir-regoli nazzjonali, inkluż il-valuri tal-kontaminanti tagħhom. Għaldaqstant il-prodotti fertilizzanti li mhumiex tal-UE ser ikunu disponibbli fis-swieq nazzjonali biss, kif ukoll fis-swieq ta' dawk l-istati membri b'rekwiżiti simili jew inqas stretti. Il-prodotti fertilizzanti jintużaw biex itejbu t-tkabbir tal-pjanti, prinċipalment fl-agrikoltura. Il-proposta l-ġdida, li ser tissostitwixxi r-Regolament attwali dwar il-Fertilizzanti tal-2003, tinkludi t-tipi kollha ta' fertilizzanti (minerali, organiċi, tejjieba tal-ħamrija, materji li jgħinu t-tkabbir eċċ.). Wieħed mill-objettivi prinċipali tagħha huwa li tiġi mħeġġa l-produzzjoni fuq skala kbira ta' fertilizzanti minn materja organika domestika jew materja prima sekondarja f'konformità mal-mudell tal-ekonomija ċirkolari, permezz tat-trasformazzjoni tal-iskart f'nutrijenti għall-għelejjel. Din hija waħda mill-proposti taħt il-pjan ta' azzjoni tal-UE għal ekonomija ċirkolari.